Konstitusionele Hof sê oor US-taalbeleidKonstitusionele hof van Suid-Afrika (Foto: Stefan Schäfer, Lich – eie werk,via Wikemedia Commons) Die Konstitusionele Hof het Donderdag beslis die Universiteit Stellenbosch (US) se taalbeleid van 2016 is grondwetlik geregverdig. Die hof het in ŉ eenparige beslissing bevind dat die US se proses om die 2016-beleid aan te neem het gevolg na deeglike, uitputtende, inklusiewe en behoorlike beraadslaging. Die organisasie Gelyke Kanse het ŉ aansoek gebring om direk tot die Konstitusionele Hof te appelleer teen ŉ uitspraak van die Kaapstadse hooggeregshof wat die nuwe taalbeleid van die US gehandhaaf het. Die US se 2016-beleid gee voorkeur aan Engels as onderrigtaal, terwyl klasse in Afrikaans aangebied sal word indien dit redelik en prakties uitvoerbaar is. Gelyke Kanse het in sy aansoek aangevoer dat die US strydig met die Grondwet, wat onderrig in ŉ amptelike taal van keuse tot op die hoogste vlak waarborg waar dit redelikerwys doenbaar is, onder politieke druk geswig en Afrikaans begin afgradeer het. Die US het aangevoer die 2016-beleid, in teenstelling met die 2014-beleid, sluit nie swart en Engelssprekende studente uit tot volle en gelyke toegang tot die universiteit nie. Volgens die US kon die voorsiening vir Afrikaans in die 2014-beleid behoue gebly het deur volle parallelmediumonderrig, maar die koste daarvan sou R640 miljoen in infrastruktuur beloop en ŉ bykomende R78 miljoen per jaar daarna vir bykomende onderrig- en personeelkoste. Dit sou volgens die universiteit ook tot gevolg gehad het dat klasgelde met 20% styg. Gelyke Kanse voer aan dat die 2016-taalbeleid die US op ŉ trajek geplaas het om te verengels, terwyl die vorige taalbeleid van 2014 omvattend voorsiening gemaak het vir die gelyke gebruik van Afrikaans en Engels op die kampus. Prof. Philip Spies van Gelyke Kanse het vroeër gesê die uitspraak van die Konstitusionele Hof kan as ŉ toetssaak gesien word oor die kwessie van die reg tot onderrig in Suid-Afrika se inheemse tale op tersiêre vlak en kan rigtinggewend wees vir al 26 Suid-Afrikaanse universiteite, waarvan die meeste slegs onderrig in Engels aanbied. Volgens hom het die verengelsing van tersiêre instellings ŉ rimpeleffek en kan die beleid later afrol na skole. Hy het gesê talle Afrika-akademici beklemtoon die belang van moedertaalonderrig in die ontwikkeling van Afrika en Afrikaans word as ŉ suksesverhaal voorgehou. “Alles kan nie verengels net omdat die politiek dit voorskryf nie.”